**INFORMATĪVAIS ZIŅOJUMS**

**„Par Starptautiskās Automobiļu federācijas Eiropas rallija čempionāta posma organizēšanu Latvijā 2014.gadā”**

2013.gada 24.maijā Latvijas Nacionālās sporta padomes sēdē (turpmāk – Padome), izskatot biedrības „RA Motosport” 2013.gada 20.marta iesniegumu   
Nr. 1/21/03/13 jautājumā par valsts budžeta finansējuma piešķiršanu Starptautiskās Automobiļu federācijas Eiropas rallija čempionāta posma organizēšanai Latvijā 2014.gadā (prot. Nr.2 11.§), Padome nolēma (11.2.apakšpunkts): (1) biedrībai „Latvijas Automobiļu federācija” sadarbībā ar biedrību „RA Motosport” iesniegt Izglītības un zinātnes ministrijā (turpmāk – ministrija) detalizētu ar Starptautiskās Automobiļu federācijas Eiropas rallija čempionāta posma organizēšanu saistīto ieņēmumu/izdevumu aprēķinu, pievienojot arī apliecinājumus par pašvaldību līdzfinansējumu; (2) tāpat Padome nolēma (11.3.apakšpunkts), ka pēc protokollēmuma 11.2.apakšpunktā minētās informācijas saņemšanas ministrijai izvērtēt valsts iespējamo atbalsta apjomu un sagatavot attiecīgu informāciju un priekšlikumus izskatīšanai Ministru kabinetā, ņemot vērā, ka valsts līdzfinansējuma apmērs nepārsniedz pašvaldību līdzfinansējuma apmēru. Ievērojot minēto, ministrija ir sagatavojusi šo informatīvo ziņojumu.

**1. SITUĀCIJAS RAKSTUROJUMS**

Biedrība „RA Motosport” (turpmāk – Biedrība), saņemot tiesības no Starptautiskās Automobiļu federācijas (*Federation Internationale de l'Automobile* – FIA) un televīzijas kanāla producentu grupas *Eurosport Events*, 2013.gadā no   
1. – 3.februārim Latvijā organizēja FIA Eiropas Rallija čempionāta (turpmāk – ERČ) posmu. ERČ Latvijas posma organizēšanai tika sniegts valsts, pašvaldību un Biedrības piesaistīto sponsoru atbalsts. Par ERČ Latvijas posma augsto organizatorisko līmeni Biedrība saņēma atzinību no FIA un producentu grupas *Eurosport Events*, kā rezultātā producentu grupa *Eurosport Events* izteica Biedrībai piedāvājumu turpināt sadarbību, slēdzot trīs gadu sadarbības līgumu par ERČ Latvijas posma organizēšanu arī 2014., 2015. un 2016.gadā. Izvērtējot šādu lielu sporta pasākumu nozīmi valsts atpazīstamības veicināšanā un to potenciālo ekonomisko ietekmi, Biedrība 2013.gada 20.marta iesniegumā Nr. 1/21/03/13 (adresēts Ministru prezidentam V.Dombrovskim) lūdza piešķirt valsts budžeta finansējumu 210`000 (divsimt desmit tūkstoši) latu apmērā FIA licences maksas segšanai (turpmāk – Licences maksājums). Biedrība iesniegumā norāda, ka Licences maksājums 210`000 latu apmērā paredzēts arī 2015.gadā un 2016.gadā, kopā veidojot pieprasījumu valsts budžetam 630`000 latu apmērā. Tāpat Biedrība iesniegumā norāda, ka Licences maksājuma segšanai finansējums nepieciešams 2014.gada, 2015.gada un 2016.gada janvārī.

2013.gada ERČ Latvijas posma norisi februārī atzinīgi ir novērtējusi arī biedrība „Latvijas Automobiļu federācija” (turpmāk – LAF), kurai normatīvajos aktos noteiktajā kārtībā ir piešķirtas tiesības vadīt un koordinēt darbu autosportā Latvijā, kā arī pārstāvēt Latviju FIA. Papildus ir norādāms, ka ERČ posmi ir otras augstākā līmeņa autorallija sacensības Eiropā pēc pasaules čempionāta rallijā posmiem WRC (*World Rally Championship*) klasē. Ņemot vērā ERČ daudzpusējo nozīmību un to, ka ministrijas 2013.gada valsts budžeta programmā 09.00.00 „Sports”, t.sk. apakšprogrammā 09.09.00 „Sporta federācijas un sporta pasākumi” un apakšprogramma 09.16.00 „Dotācija nacionālas nozīmes starptautisku sporta pasākumu organizēšanai Latvijā” esošie līdzekļi ir sadalīti, ministrija jautājumu par Licences maksājumu nolēma virzīt izskatīšanai 2013.gada 24.maija Padomes sēdē.

Ministrija informē, ka ar iniciatīvu saņemt valsts budžeta finansējumu 2013.gada ERČ Latvijas posma norisei (tobrīd esošais sacensību nosaukums IRC – *Intercontinental Rally Challenge*) Biedrība vērsās 2012.gada sākumā. Ņemot vērā to, ka no ministrijas 2012.gada valsts budžeta programmas 09.00.00 „Sports” apakšprogrammas 09.09.00 „Sporta federācijas un sporta pasākumi” šādam mērķim valsts budžeta finansējumu nebija iespējams piešķirt, ministrija Biedrības pieprasījumu iekļāva priekšlikumā iekļaušanai likumprojektā „Grozījumi likumā „Par valsts budžetu 2012.gadam”” (pieņemts Saeimā 2012.gada 13.septembrī). Ministru kabineta 2012.gada 10.jūlija sēdes protokola Nr. 39 51.§ 17.1.apakšpunkts[[1]](#footnote-2) paredzēja atbalstīt ministrijas priekšlikumu palielināt izdevumus subsīdijām un dotācijām 140`561 lata apmērā 2013.gada IRC (*Intercontinental Rally Challenge,* pašlaik ERČ) Latvijas posma organizēšanai. Papildus ir norādāms, ka finansējums 140`561 lata apmērā saskaņā ar Sporta likuma 13.panta ceturtajā daļa noteikto, tika piešķirts LAF (ministrijas un LAF 2012.gada 20.novembra sadarbības līgums Nr.01-27/204).

Ievērojot 2013.gada 24.maija Padomes sēdē (prot. Nr.2 11.§) nolemto, ministrija ir izvērtējusi Biedrības un LAF saņemto papildu informāciju un secina, ministrijas rīcībā nav nepieciešamie līdzekļi Licences maksājuma (daļējai) segšanai, jo visi finanšu līdzekļi 2013.gadam valsts budžeta programmā 09.00.00 „Sports”, t.sk. apakšprogrammās 09.09.00 „Sporta federācijas un sporta pasākumi” un 09.16.00„Dotācija nacionālas nozīmes starptautisku sporta pasākumu organizēšanai Latvijā”, ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – ministrijas – tiesības samazināt piešķirto finanšu līdzekļu apmēru līdzekļu pārdales gadījumā citām sporta federācijām (līgums paredz ministrijas tiesības samazināt līguma summu tikai tad, ja tiek izdarīti grozījumi likumā „Par valsts budžetu 2013.gadam”, vai sporta federācija neievēro pielīgtās saistības). Papildus finansējuma pārdale no citām ministrijas pamatbudžeta apakšprogrammām nav iespējama, jo tādejādi finansējuma nepietiekamība izveidotos citu ministrijas nodrošināto valsts pamatfunkciju īstenošanai.

Papildus ir norādāms, ka Biedrības iesniegumu ir izskatījusi arī Finanšu ministrija, kura informē Biedrību un ministriju (2013.gada 4.jūnija vēstule Nr.2-2-03/3259), ka jautājums par Licences maksājumu ir skatāms ministrijas jauno politikas iniciatīvu kontekstā. Ņemot vērā to, ka Licences maksājums saistībā ar 2014.gada ERČ posma organizēšanu Latvijā ir valsts ekonomisko attīstību veicinošs sporta pasākums, kā arī, izvērtējot ieguldījumu efektivitāti no sporta politikas viedokļa, ministrija 2013.gada 24.maija Padomes sēdē norādīja, ka jautājums par iespējamo valsts līdzfinansējumu Licences maksājumam skatāms ārpus sporta nozares budžeta prioritātēm.

Ministrijas 2013.gada 4.jūnija vēstulē Nr.01-10/2435 Finanšu ministrijai un Pārresoru koordinācijas centram iesniegtajā ministrijas jauno politikas iniciatīvu sarakstā netika iekļauts valsts līdzfinansējums ERČ posma organizēšanai. Ministrija informē, ka šāds lēmums (neiekļaušana jauno politikas iniciatīvu sarakstā) tiek pamatots ar: (1) 2013.gada 24.maija Padomes sēdē nolemto par nepieciešamību sagatavot attiecīgu informāciju un priekšlikumus izskatīšanai Ministru kabinetā; (2) saskaņā ar valsts budžeta 2014.gadam sagatavošanas grafiku[[2]](#footnote-3) ministrija par sporta nozares prioritāro pasākumu jauno politikas iniciatīvu kontekstā 2014.gadam kā prioritāti definēja atbalsta palielināšanu profesionālās ievirzes sporta izglītības programmu īstenošanai (sporta speciālistu darba samaksas palielināšanai), kā arī atbalsta palielināšanu nacionālo sporta bāzu darbībai, Sporta muzeja administratīvās kapacitātes stiprināšanai, atbalstu obligātās peldētapmācības programmas īstenošanai un finansējuma apmēra palielināšanu naudas balvu izmaksai.

Ievērojot 2013.gada 24.maija Padomes sēdes protokollēmuma 11.3.apakšpunktā doto uzdevumu un noteikto valsts līdzfinansējuma apmēru (līdzvērtīgu pašvaldību līdzfinansējuma apmēram), ministrija ir izstrādājusi un izskatīšanai Ministru kabinetā virza informatīvo ziņojumu un attiecīgu Ministru kabineta sēdes protokollēmuma projektu, kurš paredz atbalstīt valsts līdzfinansējuma 108`000 latu apmērā piešķiršanu LAF (pārskaitīšanai Biedrībai) 2014.gada ERČ posma Licences maksājuma daļējai segšanai, attiecīgu papildus finansējumu paredzot 2014.gada valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā”. Ņemot vērā Biedrības sniegto informāciju par jautājuma steidzamību saistībā ar ERČ starptautiskā organizatora – *Eurosport Events Limted* izvirzītajiem termiņiem galīgās atbildes sniegšanai, lēmums Ministru kabinetam par atbalstu Biedrībai Licences maksājuma daļējai segšanai ir jāizskata iespējami drīzākā laikā.

**1.1. Eiropas rallija čempionāta posma Latvijā ieguldījums Latvijas atpazīstamības veicināšanā un ietekme uz ekonomiku**

Biedrības organizētais 2013.gada ERČ Latvijas posms, ko atzinīgi ir novērtējušas FIA, LAF un *Eurosport Events*, ir ievērojami veicinājis ne tikai autosporta popularitāti Latvijā un reģionā, bet arī Latvijas atpazīstamību starptautiskā mērogā, t.sk. medijos. Starptautiskā prakse liecina, ka liela mēroga sporta (un t.sk. kultūras) pasākumi veicina valsts starptautisko atpazīstamību, kā arī palīdz veidot konkurētspējīgu valsts identitāti. Saskaņā ar Biedrības sagatavoto informāciju 2013.gada ERČ Latvijas posma norisei ir sekojusi skaitliski liela auditorija. Pēc televīzijas kanālu *Eurosport* un *Europsort 2* aprēķiniem, 2013.gada ERČ Latvijas posms tika translēts uz 59 valstīm, sasniedzot 14 miljonu cilvēku liela auditoriju. Baltijas reģionā sacensības translēja arī televīzijas kanāls *TV6*. 2013.gada ERČ Latvijas posmā piedalījās 240 autosportisti no 17 valstīm, savukārt sacensību norisi klātienē atspoguļoja žurnālisti no 12 valstīm. Ņemot vērā, ka 2013.gada ERČ Latvijas posms notika Kurzemes reģionā, sacensību atspoguļošana starptautiskajos medijos deva iespēju vietējām pašvaldībām (Liepājai, Kuldīgai un Ventspilij un apkārtnes novadiem) popularizēt savu vārdu un veicināt atpazīstamību. Pēc Biedrības aprēķiniem 2013.gada ERČ Latvijas posmu (neskaitot autosportistus) kopumā apmeklēja 6`000 ārvalstu tūristi, ko var uzskatīt par potenciālu informācijas tālāknodošanas resursu. Biedrība prognozē, ka 2014.gadā ERČ Latvijas posmu varētu apmeklēt 9`000 ārvalstu tūristu, 2015.gadā 12`000 ārvalstu tūristu, bet 2016.gadā 15`000 ārvalstu tūristu. Līdzās 2013.gada ERČ Latvijas posma atspoguļošanai televīzijā un presē, par nozīmīgu var uzskatīt arī reklāmas kampaņu elektroniskajos medijos (vairāk kā septiņi miljonu rādījumu skaits interneta portālos) saistībā ar ERČ Latvijā popularizēšanu.

2013.gada ERČ posma organizēšana, kā arī citu šādu lielu sporta pasākumu (t.sk. 2014.gada ERČ posma organizēšana Latvijā) rīkošana nākotnē ir skatāma arī Latvijas ekonomikas un tautsaimniecības attīstības kontekstā. Tāpat ir norādāms, ka šāda veida sporta pasākumi ir kā tūrisma produkts un Latvijai ir augsts potenciāls un resursi ne tikai uz kultūras un dabas resursiem balstītu produktu attīstībai, bet arī citu produktu attīstībai ar augstu pievienoto vērtību, piemēram, medicīnas un veselības tūrisms, darījumu tūrisms un sporta tūrisms.[[3]](#footnote-4)

Pēc Biedrības sniegtās informācijas, 2013.gada ERČ Latvijas posms ir veicinājis finanšu apgrozījumu tādās tautsaimniecības pakalpojumu jomās, kā ēdināšana, pārtikas un degvielas mazumtirdzniecība, viesnīcu un restorānu serviss. Saskaņā ar degvielas mazumtirgotāju (*Neste Latvija*) pārstāvju sniegtajiem datiem degvielas patēriņš sacensību norises laikā (un vietā) pieauga par 35%, Kuldīgas un Liepājas degvielas uzpildes stacijās (*Neste Oil*) par 56%. Ņemot vērā lielo apmeklētāju skaitu (t.sk. autosportistus un ārvalstu tūristus), Liepājas, Kuldīgas un Ventspils viesnīcās pieauga noslogojums par 114%, salīdzinot ar 2012.gada attiecīgo periodu. Latvijas Viesnīcu un restorānu asociācija ir atzinusi, ka 2013.gada ERČ Latvijas posma norise viesnīcu, restorānu un tūrisma pakalpojumu sniedzējiem ir veicinājis apgrozījumu, ņemot vērā, ka ziemas sezona tūrisma jomā Latvijā nav aktīva. Tāpat minētā asociācija norāda, ka liela daļa ārvalstu tūristu (skatītāji, sportisti) Latvijā ieradās nedēļu pirms ERČ Latvijas posma norises, kas ietekmē to ārvalstu tūristu īpatsvaru, kas Latvijā uzturas trīs un vairāk diennaktis. Pārskatot finanšu rādītājus, Biedrība secina, ka 2013.gada ERČ Latvijas posma organizēšana valsts budžetam ir devusi peļņu 47`600 latu apmērā.

Saskaņā ar Biedrības iesniegto tāmi 2014.gada ERČ Latvijas posma organizēšanas plānotas izmaksas sastāda 560`000 latus, no kuriem 37% jeb 210`000 latus plānots piesaistīt no valsts budžeta kā Licences maksājumu, savukārt 63% jeb 350`000 latus plānots piesaistīt no reģiona pašvaldībām (108`100 lati) un no ieņēmumiem par dalības maksu, sponsoru līdzekļiem un biļešu tirdzniecības (241`900 lati). Attiecībā uz reģiona pašvaldību ieguldījumu ir norādāms, ka Biedrība ir saņēmusi konceptuālu atbalstu no Kuldīgas un Liepājas pašvaldībām, kuras ir gatavas iesaistīties 2014.gada ERČ Latvijas posma norises līdzfinansēšanā, papildus norādot, ka 2014.gada ERČ Latvijas posma organizēšanai ir nepieciešams arī valsts budžeta līdzfinansējums.

**2. PASĀKUMI UN PRIEKŠLIKUMI TURPMĀKAI RĪCĪBAI**

Ņemot vērā iepriekšējā sadaļā izklāstīto informāciju par nepieciešamo rīcību, lai sniegtu atbalstu Biedrībai saistībā ar Licences maksājumu, kā arī informāciju par 2013.gada 24.maija Padomes sēdē pieņemto lēmumu, ministrija ir sagatavojusi šādus priekšlikumus:

(1) Jautājums par finansējuma piešķiršanu Izglītības un zinātnes ministrijai 108`000 latu apmērā, pārskaitīšanai biedrībai „Latvijas Automobiļu federācija”, lai daļēji segtu ar Starptautiskās Automobiļu federācijas Eiropas rallija čempionāta posma rīkošanu Latvijā 2014.gadā saistītos licences maksājuma izdevumus, ir izskatāms Ministru kabinetā vienlaikus ar visu nozaru ministriju jaunajām politikas iniciatīvām;

(2) Ņemot vērā Biedrības sniegto informāciju par jautājuma steidzamību saistībā ar ERČ starptautiskā organizatora – *Eurosport Events Limted* izvirzītajiem termiņiem galīgās atbildes sniegšanai, jautājumu par valsts budžeta finansējuma atbalstu Licences maksājuma daļējai segšanai Ministru kabinetā nepieciešams izskatīt iespējami drīzākā laikā. Ministrija, izvērtējot apstākļus saistībā ar jautājuma izskatīšanu pēc iespējas drīzākā laikā, norāda, ka kavēšanās radīs risku biedrībai „RA Motosport” nesaņemt tiesības organizēt Starptautiskās Automobiļu federācijas Eiropas rallija čempionāta Latvijas posmu 2014.gadā. Tāpat, nesaņemot tiesības organizēt minētās autosporta sacensības, tiks liegta iespēja Latvijai piesaistīt augsta līmeņa sporta sacensības, kā arī, organizējot starptautiska mēroga sporta sacensības, netiks izmantota iespēja veicināt valsts atpazīstamību un sekmēt sporta tūrisma attīstību.

Ievērojot minēto, ministrija ir sagatavojusi un izskatīšanai Ministru kabinetā virza attiecīgu Ministru kabineta sēdes protokollēmuma projektu.

Izglītības un zinātnes ministrs V.Dombrovskis

Vizē:

Valsts sekretāra vietniece –

Nodrošinājuma un finanšu departamenta

direktore,

valsts sekretāra pienākumu izpildītāja S.Batare

24.07.2013. 16:45

1818

Izglītības un zinātnes ministrijas

Sporta un jaunatnes departamenta

vecākais referents K.Randohs

67047982, kaspars.randohs@izm.gov.lv

1. Informatīvais ziņojums „Par ministriju un citu centrālo valsts iestāžu iesniegtajiem priekšlikumiem likumprojektam „Grozījumi likumā „Par valsts budžetu 2012.gadam””” [↑](#footnote-ref-2)
2. <http://likumi.lv/doc.php?id=254589> [↑](#footnote-ref-3)
3. Latvijas tūrisma mārketinga stratēģija 2010.-2015.gadam. [↑](#footnote-ref-4)